A Barna Rétihéja (Circus aeruginosus) táplálék-összetétele 



A Velencei-tó nyugati öblében található Madárrezervátum és a Szúnyog-sziget által határolt területen 
helyezkedik el a Bíbic-tó, amelynek part menti madármegfigyelő helyeiről 2008 óta követem nyomon a 
barna rétihéják itt fészkelő állományát. 

A keskeny lápi csatornákkal szabdalt egybefüggő nádas felület, melyet É-Ny irányban magas kórós, 
szikes rétek, zsombékosok, ligetes fasorok öveznek, kedvelt fészkelő helye a barna rétihéjáknak. 
Jellemző part menti növények az ezüstfa, a galagonya, a nyárfa, a kőris és a fűz különböző fajai. A tavat 
déli és keleti irányból nádfoltokkal tarkított nyíltabb vízterület határolja. 

A nád magassága még a part mentén is 2m feletti magasságot ér el és a nádast közvetlenül 1 m-nél 
magasabb magas kórós, zsombékos váltja fel. 

A növényzet magassága a fészkelési időszakban átlagosan 2,5 méter, amelyben több éves ún. avas, 
továbbá újonnan sarjadó illetve a télen levágott, és májustól frissen zöldellő nád foltok váltakozva 
fordulnak elő. A rétihéják a fészkeket legalább 45- 50 cm magasságú vízzel körülvett sűrű, újonnan 
sarjadó náddal elegyes növényzet közé rejtették. 




A Bíbic-tó területe A nádast határoló nyílt vízterület 



A terület barna rétihéja fészkelő állománya 2008-2010 évben a következők szerint alakult: 

A Bíbic tó kb 0,6 négyzetkilométeres megfigyelt területén a Papréti csapásig 2008 évben kettő fészek 
volt, melyből 4 fiatal sikeres kirepülését figyeltem meg. 

2009 évben ugyanezen a területen három fészek volt, melyekből 6 fiatal madár repült ki sikeresen. 
2010. évben szintén három fészek volt és négy fiatal repült ki. 
A fészkeket kb. 300 méterre építették egymástól. 

Az angol szakirodalomban ( Dick Forsman: The Raptors of Europe and the Middle East) olvashatjuk, 
hogy a rétihéjáknál előfordul poligámia. Erre utaló jelet ezen a területen is tapasztaltam a 2008.06.20. 
napi megfigyelésen. A hím érkezésére és jelző hangjára két tojó szállt fel a nádból, mindkettő a hím felé 
repült. Mikor a hím föléjük érkezett, ledobta a zsákmányt, amit azonban egyik tojónak sem sikerült 
elkapni, így az leesett. Mindkét tojó leszállt a nádba a zsákmányhoz, nem veszekedtek és nem próbálták 
egymást elzavarni. 

Többször megfigyeltem, hogy a tojók és később a fiatalok is előszeretettel szálltak fel a közeli 
galagonyabokorra vagy a partszéli ezüstfa tetejére. 

Ezt érdekes összevetni a fent említett angol szakirodalommal, melyben az írják, hogy a barna rétihéják 
leginkább a földre szállnak le, vagy buckára, vagy alacsony oszlopra, maximum néhány méter magasra, 
ritkán kisméretű fák vagy bokrok tetejére. A partszéli ezüstfa kb. 10-12 méter magas, amelynek a 
legtetején is előszeretettel megpihentek. 



A 2010-es szélsőséges májusi és nyár eleji időjárás nemcsak a madárvilágban, hanem a teljes 
élővilágban nagy pusztítást okozott itt is. Ennek ellenére a nehezen monitorozható barna rétihéja 
táplálék összetételének a vizsgálata lehetővé vált a madarak zavarása nélkül. 

A terület adottságaiból adódóan a fészkek feltárása nem könnyű feladat, mert a parti feltöltődő 
zsombékos lápréteket nádtorzsás, mély iszapos, váltakozó vízmélységű, egybefüggő nádas váltja fel. 
A 2010-es fészkelési szezonban egy barna rétihéja hím a parti láprét összerakott nádkévéit használta 
pihenőhelyéül rendszeresen otthagyva köpeteit, melyekből ez a vizsgálat zajlott. 




A hím pihenőhelye egy szétdőlt nádkéve 



A kifejlett felnőtt hím szárnyfedője, farkának és az evezőinek egy része szürkés árnyalatú, feje, tarkója 
és melle sávos sárgásbarna színű volt. A barna rétihéják territoriális, területvédő viselkedésével függ 
össze, hogy a nádkévét mindig csak ez az egy madár használta. Számtalanszor megfigyeltem, amint 
tollászkodni leszáll, ugyanakkor a többi fészkelő rétihéját egyetlen esetben sem lehetett itt látni. 

A barna rétihéják megítélése nem egységes, a szakirodalomban nem mindig pozitív, sokszor az apróvad 
állomány csökkenését is a számlájára írják. 1982 óta korlátozás nélkül természetvédelmi oltalom alatt áll, 
nem vadászható faj. Káros fészekfosztogatóként és a vadtenyésztés ellenségeként is emlegetik 
(Chernél István: Magyarország madarai). Másik oldalról, azonban mint a nádas élőhelyek szárnyas 
csúcsragadozója, fontos szerepet tölt be a táplálékhálózat stabilizálásában, pl. mérsékli 
táplálékállatainak túlzott állományfelfutását (pl. a mezei pocok gradációját) 

A barna rétihéják vadállományban okozott kártétele egyelőre nem bizonyított. Eddigi köpetvizsgálatok a 
kétéltű-hüllő fajokat és a mezei pockot nevezik meg fő táplálékául (Tóth László, Papp Sándor, Palatitz 
Péter, Széli Antal: Rádiós képtovábbító rendszer alkalmazása barna rétihéja fészkelésének 
vizsgálatánál. Papp Sándor: Etetési aktivitás, szülői munkamegosztás valamint a táplálék összetétel 
napszakos és napi változásának vizsgálata a barna rétihéjánál.) A táplálék összetétel azonban mindig 
függ az adott élőhely adottságaitól, az ott előforduló táplálékfajok gyakoriságától és hozzáférhetőségétől. 
A vizsgált hím élőhelyén és vadászterületén vadgazdálkodási szempontból fontos madarak közül a 
fácán és a vízi madár fajok is nagy számban előfordultak, azonban a természetvédelmi területen 
tenyésztésből származó fácán, fogoly és tőkés réce nincs. 



A „köpet" a madarak által elfogyasztott zsákmányállatok és növények meg nem emésztett részeiből álló 
visszaöklendezett gombóc. A ragadozó madaraknak, így a rétihéjáknak is van köpete, melyekben 
megtalálhatók az emészthetetlen zsákmányrészek: szőr, tojáshéj, toll, csontok, bőrdarabok. 
Ezekből anélkül, hogy a madarat le kellene ölni vagy fészkelő, táplálkozási illetve pihenő helyén 
megzavarni, pontosan megállapítható az étrend. Emellett egyes rejtett életet élő, ritka kisemlős fajok 
előfordulásának bizonyítására is jó szolgálatot tesznek az alapos köpetvizsgálatok. 



A köpeteket 2010. május 10 és július 18 között több alkalommal gyűjtöttem. Ezen időszak alatt az egy 
hím barna rétihéjától 56 darab köpetet sikerült összegyűjteni, továbbá begyűjtöttem 1 1 darab 
prédamaradványt is. 




Szétszedett köpet Prédamaradvány 



A köpeteket megszárítást követően vizsgáltam, melynek során a köpetet szétbontottam, az egyes 
táplálékmaradványokat faj (taxon) szintjén szétválogattam. 

Az 56 köpetben összesen 87 táplálék elemet sikerült elkülöníteni, ami azt is mutatja, hogy egy köpetben 
nem csak egyetlen táplálék faj maradványai fordultak elő. 28 köpetben kizárólag egy faj maradványait, 
25 köpetben kettő fajét, és 3 köpetben 3 különböző faj táplálékmaradványát tudtam elkülöníteni. 

A köpetekben megtalálható préda fajok maradványai alapján az étrend százalékos megoszlásban az 
alábbiak szerint alakult: 55% madár (48 táplálék elem), 40 % kisemlős (34 elem) , 2 % rovar ( 2 elem), 
1 % hüllő ( 1 elem) és 2% volt a tojás maradvány (2 elem). 




A barna rétihéja táplálék-összetétele késő tavaszi- kora nyári időszakban 



55 táplálékelemet faji szinten (vagy esetenként magasabb rendszertani kategóriába sorolással) is 
sikerült meghatároznunk. A madár emésztőrendszerén végigment zsákmány maradvány nem minden 
esetben alkalmas a faj meghatározására, azonban az osztályba sorolást nagy biztonsággal el lehet 
végezni a felismerhető toll, szőr, fogazat, csontmaradványok alapján. 

A faj meghatározása a madarak, kisemlősök és rovarok esetében Kiss Péter természetvédelmi őrkerület- 
vezető Duna Ipoly Nemzeti Park, valamint az www.ornithos.de segítségével történt, továbbá a 
kisemlősök esetében a Sicista Projekt csonthatározóit is használtam. 

A 48 madár táplálékmaradványból 44 esetben volt meghatározható a faj, ebből 27 volt szárcsa toll 
(ebből 14 fióka), továbbá 7 barkós cinege toll, 3 nádirigó toll, 2 réce toll, 2 vöcsök, 2 kócsag és 1 szürke 
gém. 

A 34 kisemlős táplálékelemből 15 esetben volt meghatározható a faj, ebből 7 volt üregi nyúl, 4 volt a 
pézsmapocok, 3 a vízi cickány és 1 vakond volt. 




□ nem meghatározható 

■ üregi nyúl 

□ pézsmapocok 

□ vízi cickány 

■ vakond 



A 2 rovar táplálékelem acsa (szitakötő) lárvája volt. 

A táplálékmaradványokat minden esetben a köpet mellett, sokszor a köpettel összeragadva találtam 
meg. 

A 1 1 táplálékmaradvány között 4 esetben szárcsa lábat, 1 esetben szárcsa fióka tokos tollát, 1 esetben 
réce tokos tollát, 1 esetben aduit szárcsa felkar csontját, 2 esetben nádirigó tollát, 1 esetben aduit réce 
tollát és 1 esetben halcsontot találtam. 




Vakond ásólába Hal maradvány 



Összegzésként megállapítható, hogy a 2010. évi fészkelési szezonban a Velencei-tó nyugati öblében, a 
Bíbic-tó területen fészkelő és vadászó barna rétihéja hím táplálékát 55%-ban madarak tették ki. A 
madártáplálékot alapul véve legnagyobb részben, 56 %-ban szárcsára vadászott. A szárcsa 
táplálékmaradványoknak több mint fele utalt arra, hogy ebből is elsősorban a fiókákat és az idei 
fiatalokat részesítette előnyben. A fészkelő hely szomszédságában található kócsag telepen ugyanolyan 
mennyiségben álltak rendelkezésére kócsag, szürke gém, kisebb számban bakcsó fiókák, azonban ezek 
mégis csak nagyon kis mennyiségben, a 87 elkülönített táplálékelemből csak 3 esetben fordultak elő, 
ami azt jelzi, hogy ezeket a fajokat egyértelműen mellőzte vadászata során. 

Ez az adat arra utalhat, hogy a telepesen fészkelő madarak nem egyszerű célpontok a barna rétihéják 
számára, hiszen elég intenzíven védik a fészkeket, elzavarják az odamerészkedő predátorokat. 
Érdekes viszont, hogy más bukó madarak, melyek szintén jellemzőek a tó élővilágára, szintén kis 
arányban szerepeltek a barna rétihéja étlapján. Réce faj 2 esetben, vöcsök szintén 2 esetben volt 
meghatározható a köpetekben. 

Elképzelhető lehet, hogy a búbos vöcsök és a récék eredményesebben védik fiókáit a héjától, mint a 
szárcsa. 

További érdekes tapasztalatunk, hogy a rétihéja mellőzte a kétéltű és hüllő fajokat is. Továbbá a 
környező fás, ligeterdős területen és a parti nádas, bokros sávokban nagy számban fészkelnek fácánok 
is, azonban a köpetekben egyetlen példány elfogyasztására utaló maradványt sem találtunk, pedig a 
jellegzetes tollazatú fácán kimutatása nagy biztonsággal elvégezhető. 

A Mészeg-hegyen élő üregi nyúl populáció egyedei viszont több esetben is áldozatul estek a barna 
rétihéja vadászata során. 

Említésre méltó továbbá a vakond, a hal és az acsa lárva maradvány. 

A nagy tömegben rendelkezésre álló halak héja-táplálékban való megjelenése alárendelt volt. A tóban, 
pl. úszóláp szélén többször megfigyeltük, hogy a vidra által fogott és félig elfogyasztott halat a héja ette 
tovább. 



A préda fajok közt a szárcsa előkelő helye azt mutathatja, hogy az utóbbi 15-20 évben jellemző 
csökkenő tendencia után ismét feljövőben van a tó szárcsa állománya. Jelenleg a fészkelő állomány kb. 
3-400 pár az egész tavon. A szárcsapopuláció erősödése valószínűleg összefügg a nádállománnyal, 
tekintettel arra, hogy a szárcsa táplálékának 80%-át növényi eredetű táplálék teszi ki, ebből 
legjelentősebb részben a fiatal nádhajtásokat fogyasztja. 

A két háború közt Széchenyi Zsigmond nagyon dicsérte a Velencei-tó szárcsa állományát, miután 
naponta 1-2 ezer példányt lőttek belőle a böjti csónakos hajtásos vadászatokon. 
„A Velencei-tó akkoriban bizony még valóságos "vadvíz" volt. Az 1894. esztendőben nyolc hajtásban 
esett 3587 szárcsa, 447 nagy és 1378 kis bujár, 55 réce, és 9 darab egyéb vízi vad, összesen 5473 
darab. A fő vadászatot tavasszal szokták tartani. (Széchenyi Zsigmond)" 

A Velencei-tó nádasaiban fészkelő barna rétihéják vadász területe nem csak a tó nádasaira korlátozódik, 
kihúznak a tó közvetlen közelében lévő mezőgazdasági területekre, a vizes élőhely környéki gyepekre, 
ezáltal a zsákmány állatok elég szélesebb köre áll rendelkezésükre a kisemlősökön, hüllőkön, 
kétéltűeken, apróvadakon keresztül az énekes- és vízi madarakig. 

A Velencei-tó nádasában 2010 évben fészkelő vizsgált barna rétihéja hím táplálkozása során 
egyértelműen a vízi madár fajokat preferálta. 



2010. november 08. 



Pallos Zsuzsa 



